
תקנות הגבלת עישון במקומות ציבוריים (קביעת שלטים) (תיקון), התשס"ג-‏2003



היו"ר שאול יהלום:

	אני מתכבד לפתוח את ישיבת הוועדה בנושא: תקנות הגבלת עישון במקומות ציבוריים (קביעת שלטים) (תיקון), התשס"ג-2003. מי ממשרד הבריאות מביא את התקנות ומציג אותן?

יאיר עמיקם:

	אני יאיר עמיקם, סמנכ"ל הסברה וקשרי חוץ במשרד הבריאות. אתן רקע, ואעביר את רשות הדיבור לעמיתתי מהמחלקה המשפטית. את הפתיח נתנה לי חברת-הכנסת אילנה כהן. כשעמדנו בחוץ וחיכינו, היא אמרה: "אני מתה לסיגריה, אבל אין לי כוח ללכת עד הפינה שם". השילוב שאנו מדברים בו הוא בשורש העניין. אדוני היושב-ראש יודע, שלפני למעלה משנה נחתמו תקנות האוסרות עישון במקומות ציבוריים. המחוקק לא הטיל איזו שהיא סנקציה על בעל המקום אלא להציב שלטים, ומי שמשלם את הקנס זה המעשן אם פקח עירוני יראה אותו. יש מכה קשה מאד של עישון במקומות ציבוריים החל מקניונים וכלה באולמות בתי-הקולנוע - לא באולמות בהם מוקרנים סרטים אלא בפואייה. לצערי הרב, זה גם בבתי-החולים. עשינו סקר לפני מספר חודשים, באמצעות מינה צמח, ואחד הנתונים המעניינים שגילינו הוא שגם המעשנים וגם הלא-מעשנים קבלו על כך שאין מספיק שלטים ושגם השלטים שיש לא מספיק ברורים ומאירי עיניים. ראינו רצון אפילו מצד המעשנים, ולא רק הלא-מעשנים, שבאו ואמרו: "אנו לא יודעים איפה מותר ואיפה אסור". זה בשורש בקשתנו היום והדיון היום. עורכת-הדין אילה מישר מהמחלקה המשפטית במשרד הבריאות אולי תאיר את עינינו בצד המשפטי.

היו"ר שאול יהלום:

	אתם מציעים לתקן את התקנות האלה. על-פי איזה חוק זה?

אילנה מישר:

	זה על-פי חוק הגבלת העישון במקומות ציבוריים. סעיף 2(ג) בו מסמיך את שר הבריאות לקבוע תקנות שבהן ייקבעו מספר השלטים, צורתם וגודלם, כלומר הוראות שונות לגבי השלטים.

	הרעיון הבסיסי הוא, שבכל מקום ציבורי שבו עישון אסור, צריך להיות שלט או שלטים באותו מקום שכן מי שנמצא שם, גם לא-מעשנים וגם מעשנים, רוצים לדעת מה המצב. למדנו מהסקר שלא רק הלא-מעשנים מתעניינים. רוב המעשנים עצמם רוצים לדעת ולהיות בסדר ולא רוצים לעשן איפה שזה אסור. בתקנות האלו אנו קובעים לגבי כל מקום ציבורי, שהעישון בו אסור, איפה צריכים להתקין את השלט, כמה שלטים ומה גודלם.

	לפני שנה וחצי בערך אנו התקנו את התקנות ועשינו סדר חדש לגבי כל הדרישות לכל השלטים, ובוועדה הביעו ספיקות האם זה מספיק. בדקנו את המצב בשטח, והגענו למסקנה שכן יש מקום להחמרות מסויימות.

היו"ר שאול יהלום:

	תגידי את ההחמרות, ואל תרדי לפרטים. מה הרעיון?

אילנה מישר:

	במקום להגיד כמה שלטים, רשמנו "מספר מספיק כדי לידע על איסור העישון", והביטוי הזה עמום מאד. זה לא נתן איזו שהיא הנחיה לבעל עסק מה זה מספר מספיק. גם למפקחים ברשויות מקומיות זה היה עמום מדי. עכשיו, שינינו את זה.

היו"ר שאול יהלום:

	מי חייב לשים היום שלט?

אילנה מישר:

	בעל העסק, בתי-קולנוע, בתי-חולים, בתי-מרקחת, חנויות, קניונים. היום, כמעט בכל מקום חל איסור על עישון.

היו"ר שאול יהלום:

	מה דעתך, לדוגמה, על החדר הזה?

אילנה מישר:

	אני לא זוכרת בעל-פה את הדרישות לגבי כל חדר.

ג'ודי וסרמן:

	יש פה טבלה, בה כתוב אלו שלטים צריך בכל מקום.

היו"ר שאול יהלום:

	האם בחדר הזה היום אינני חייב ועכשיו, אחרי התקנות, אהיה חייב?

אילנה מישר:

	זה בגדר חדר דיון.

יאיר עמיקם:

	זה מתייחס לכל חדר בכנסת או לפואייה.

היו"ר שאול יהלום:

	אני מבקש להבין מה אתם מבקשים פה. אל תדברו איתי עכשיו על הפרטים הקטנים.

יאיר עמיקם:

	לפי התקנון, בחדר הזה אסור לעשן אלא בחדר סגור. בכלל מותר לעשן רק במקום סגור שיש בו סידורי איוורור מתאימים.

היו"ר שאול יהלום:

	האם לפי החוק בחדר הזה אסור לעשן?

יאיר עמיקם:

	כן.

היו"ר שאול יהלום:

	לא משנים את החוק.

אילנה מישר:

	לא. משנים רק את השלטים.

יאיר עמיקם:

	צריך להיות כאן שלט בגודל מסויים, שמופיע בתקנות, ואדוני לא רצה להכנס לפרטים. צריך להיות כאן שלט מאיר עיניים בגודל מסויים ובמקום בולט לעין.

אילנה מישר:

	בכל מקום מדובר בגודל שונה.

היו"ר שאול יהלום:

	האם עד היום לא היינו חייבים לשים שלט בחדר הזה?

אילנה מישר:

	היו חייבים.

יאיר עמיקם:

	אנו יוצאים פה מנקודת מוצא שבחלק מהמקומות כבר היו שלטים. בחדר הזה צריך להיות פה שלט, לפי המופיע כאן בתקנות.

עמוס האוזנר:

	נאמר: "בשני צדי הקיר הנמצא אל מול פני הנוכחים".

היו"ר שאול יהלום:

	האם כבר היום אנו חייבים בשלט?

אילנה מישר:

	כן.

היו"ר שאול יהלום:

	גבירתי היועצת המשפטית, איך זה שלא שמנו שלט בוועדה של הכנסת?

ג'ודי וסרמן:

	כדאי לשאול את הכנסת.

היו"ר שאול יהלום:

	מה אתם אומרים, למשל, לגבי מטוס?

אילנה מישר:

	אנו לא מתייחסים למטוס.

עמוס האוזנר:

	לגבי מטוס, האיסור הוא מכוח חוק אחר - חוק הטיס.

היו"ר שאול יהלום:

	השלטים האלה גם מכערים. אף אחד לא חולם לעשן בכנסת, והראיה היא שאני רואה שלא מעשנים. לכן, למה אני צריך פה שלט? מצד שני, אני יודע שיש מקומות כמו מסעדות, בתי-קפה, שבהם אוהבים אחרי כוס קפה לעשן סיגריה. יכול להיות ששם צריך להגביר את העניין. אני מבקש שנהיה הגיוניים. אם, למשל, אני מגיע לכנסת ויש חדרי עישון והולכים לפינות ומעשנים ואני רואה שאין בעיה, ואני רואה שזה מסתדר בלי שלטים, למה אני צריך זאת? האם את חושבת שהשלטים האדומים האלה הם דבר נעים? השלטים האלה כל הזמן מטרידים אותי. בנוסף, לפי התקנות, יהיו פה שלטים בגודל שהוא יותר גדול מהשלט האדום שיש לנו כאן בחדר הוועדה.

אילנה מישר:

	זה בגודל הזה.

היו"ר שאול יהלום:

	בגודל הזה יהיה "לא לעשן". למה צריך את זה?

אילנה מישר:

	זה גם היה ההגיון שלנו. כשעשינו את הסדר מחדש, אנו הורדנו הרבה דרישות לגבי שלטים. למשל, קודם היתה דרישה שבספריה צריך להיות על כל שולחן שלט על איסור עישון, והגענו למסקנה שהיום בספריה לא מעשנים ולא צריכים זאת על כל שולחן ומספיק שלט אחד בכניסה למקום. זה בערך ההליך שעשינו. הורדנו באופן כללי את הדרישות ממה שהיה קודם בצורה משמעותית, והתמקדנו בהחמרת הדרישות רק במקומות שהיום הם בעייתיים: קניונים, והלובי בבתי-קולנוע שכן בתוך האולם הבעיה כבר פתורה.
	
	בנוסף, יש גם סמכות למנכ"ל משרד הבריאות לתת עוד הקלות, אם מישהו פונה אליו.

היו"ר שאול יהלום:

	לא יפנו אליו. שמעתי שהוא עמוס.

ג'ודי וסרמן:

	יש תקנות שהותקנו ב-2001, שאושרו בוועדה הזו לתקופה של שנה. הן היו בתוקף עד סוף דצמבר 2002, ואם אינני טועה אלה תקנות בנות שלושה עמודים עם תוספת מפורטת לגבי אלו שלטים יהיו, באלו מקומות הם יהיו, באיזה גודל הם יהיו וכו'.

	משרד הבריאות מבקש עכשיו לעשות שני דברים, שאחד מהם הוא לבטל את הוראת השעה בתקנות, כלומר להשאיר את התקנות שנקבעו לפני שנה כתקנות קבועות.

היו"ר שאול יהלום:

	האם מה-1 בינואר אין כלל תקנות?

ג'ודי וסרמן:

	זה מה שמסתבר.

אילנה מישר:

	על-פי ההנחיות שאנו קיבלנו ממשרד המשפטים, בגלל פיזור הכנסת ההוראות הקודמות נשארו בתוקף עד ה-17 במאי השנה. מדובר על תקופה של כמה שבועות.

היו"ר שאול יהלום:

	זה ה-17 במאי. זה לא 2002.

אילנה מישר:

	כן, אבל זה בגלל התפזרות הכנסת והשר החדש שנכנס.

עמוס האוזנר:

	אינני מבין. התקנות הבסיסיות יחד עם החוק המקורי הם ב-1984.

ג'ודי וסרמן:

	נעשה תיקון ב-2001.

עמוס האוזנר:

	האם הוא ביטל לגמרי את התקנות של 1984?

ג'ודי וסרמן:

	לא. הוא תיקן אותן.

עמוס האוזנר:

	כלומר, התקנות של 1984 נשארו בתוקף.

ג'ודי וסרמן:

	אבל, תיקנו לחלוטין את התוספת השלישית בעניין השלטים.

היו"ר שאול יהלום:

	האם, מבחינה מהותית, כרגע לא חייבים בכלל?

אילנה מישר:

	לדעתי, חוזרים למצב של 1984.

היו"ר שאול יהלום:

	לא. זה כלום. מה היה ב-1984?

אילנה כהן:

	לא היתה אפילו תודעה.

אילנה מישר:

	לא. הדרישות הקודמות היו מחמירות. זה 1984 כפי שתוקן עד 2001.

היו"ר שאול יהלום:

	טוב. את אומרת: "עכשיו, נעשה תקנות כאילו חדשות". הן מבטלות את הכל.

אילנה מישר:

	לא.

ג'ודי וסרמן:

	הם רוצים להחיות את התקנות האלה שהותקנו לפני כשנה ורבע, ולקבוע אותן מחדש כהוראות קבועות, ועל גביהן לתקן אותן לפי המסמך שמונח כאן בפני הוועדה. כלומר, לקבוע במספר נקודות קטנות שלטים יותר גדולים וכן לקבוע "לא מספר מספיק כדי לידע את הציבור" אלא שלט כל עשרים מטר וכו'. כלומר, מעט יותר לפרט או בנקודות מסויימות לתקן את התקנות מלפני שנה אבל להשאירן בתוקף.

היו"ר שאול יהלום:

	האם לגבי התקנות שלפני שנה, לא בכיוון ההחמרות, היו תלונות? מר עמיקם, האם היו תלונות על התקנות שהיו עד עכשיו?

יאיר עמיקם:

	היו תלונות בעיקר על העובדה שבעלי מקומות- - -

היו"ר שאול יהלום:

	כתוב כאן: "מקרב כלל המעשנים 24% ציינו שהצוים המגבילים עישון במקומות ציבוריים מעצבנים אותם".

	עוד כתוב: "עם זאת, כ-35% מהמעשנים הביעו דעות חיוביות כלפי הצווים".

עמוס האוזנר:

	היושב ראש, כל המעשנים זה 24%. אז, 24% מתוך 24% זה לא ממש הרבה.

אילנה כהן:

	סליחה שאני מתפרצת, אבל דיברתי על זה גם בחוץ. כשהייתי בוועדה שהוקמה אצל גילאון, הוא הלשין עלי בשנה שעברה שיראיינו אותי ביום ללא עישון.

	יש דבר אחד. זה עניין של גמילה. לפעמים, יש גם כאלה שלא נגמלים, ובמיוחד כשאנו רואים זאת בבתי-חולים. לאו דווקא נדבר על הפרסונל, כי גם לגבי הפרסונל אמרתי שצריך לעשות דברים של חינוך וגמילה, כי לא יכולים לעמוד רופא או אחות שמעשנים ולהגיד לחולה שצריך לעבור צינתור "אל תעשן". יש בזה אפילו את הדברים של האתיקה. אין ספק שאתה חייב שיהיו מקומות. אינך יכול לסגור זאת כך. אחרת, תהיה אלימות שכן יש אנשים שהם מעשנים כבדים.

היו"ר שאול יהלום:

	מי מציע שלא יהיה מקום?

אילנה כהן:

	אני אומרת, שאין  מספיק מקומות.
עמוס האוזנר:

	אנו עוסקים עכשיו רק בשלטים.

אילנה כהן:

	אתה יכול לשים שלט כל מטר, אבל מה זה עוזר?

עמוס האוזנר:

	התקנות מקלות.

אילנה כהן:

	לא מספיק לשים שלטים, אלא צריך לתת מענה נכון לאלה שמעשנים. אינך יכול לסגור אותם לגמרי. הייתי בבית-החולים "איכילוב" והיה שם איזה שהוא בריון שעישן. דוקטור גבי ברבש אמר לו: "אתה יודע שאסור לעשן פה?", והוא ענה: "תגיד לי מי אתה" ועוד מעט הוא היה מפרק אותו. זה גם עניין של אבטחה במקומות ציבוריים. כשאתה בא לאדם ואומר לו שאסור לעשן, מה אתה יכול לעשות לו? באותו רגע אין קונס שקונס אותו. האם אתה יודע שהוא יכול להחטיף לך מכה? זו האמת לאמיתה. לכן, מה זה השלט? לדעתי, אתם יותר עוסקים - וזה חשוב וזה נכון - בפרוצדורה. אבל, צריך לעסוק במענה נכון, למשל שבמקומות ציבוריים צריך אנשי ביטחון או מישהו שיכול לקנוס את האדם או לתת את האפשרות למקומות לעשן.

היו"ר שאול יהלום:

	אנו הבנו את המסר.

	סעיף 1 עוסקת בתקנה 3. מה אומרת היום תקנה 3?

אילנה מישר:

	תקנה 3 עוסקת במספר השלטים. בתקנה 3(ב) נאמר: "שלטים יותקנו על הקיר בגובה של 180 עד 2.20 מהרצפה, אלא אם כן יש הוראה אחרת בתוספת השלישית". אנו רוצים לאפשר להתקין את השלט גם על עמוד תמיכה, וזה רלוונטי במיוחד לקניונים.

היו"ר שאול יהלום:

	תקנה 3(ב) שייכת לתקנה 3(א) - נכון?

ג'ודי וסרמן:

	נכון.

היו"ר שאול יהלום:

	בתקנה 3(א) נאמר: "במקומות ציבוריים המפורטים בטורים א' ו-ב' בתוספת השלישית...". מהם הטורים א' ו-ב'?

אילנה מישר:

	זה מופיע בתוספת לתקנות. זה לפי חוק הגבלת עישון במקומות ציבוריים.

היו"ר שאול יהלום:

	בטור ב' בתוספת השלישית כתוב: "אולם קולנוע, אולם תיאטרון, אולם הרצאות ואולם ישיבות".

אילנה מישר:

	יש 17 סוגים.

היו"ר שאול יהלום:

	עוד כתוב בטור ב' בתוספת השלישית: "2. בניין בית-חולים או מרפאה".

אילנה כהן:

	זה לגבי בנין. בפנים לא?

דוברת:

	גם.

היו"ר שאול יהלום:

	נאמר בטור ב' בתוספת השלישית: "(2) בניין בית-חולים או מרפאה; (3) בית מרקחת; (4) אולם חדר קריאה בספריה; (5) בניין המשמש מוסד חינוך; (6) מעלית; (7) אוטובוס; (8) מונית וזוטובוס; (9) רכבת; (10) חנות; (11) מסעדה, מזנון, בית-קפה, חדר אוכל אחר; (12) חדר או אולם לפעילות גופנית או ספורט; (13) גן-ילדים, מעון ילדים, בית-ילדים; (14) בנק, דואר, מקום אחר להמתנת קהל או לשימוש קהל; (15) מקום עבודה; (16) קניון; (17) אולם שמחות".

ג'ודי וסרמן:

	נכון.

עמוס האוזנר:

	אומר מה היתה ההסטוריה של החוק הזה. למה יש רשימה כזו ומה הסיבה לרשימה הזאת?

היו"ר שאול יהלום:

	אני עדיין לא מערער על הרשימה.

	בתקנות מ-2001 נאמר: "במקומות ציבוריים המפורטים בטורים א' ו-ב' בתוספת השלישית יותקנו שלטים במקומות המפורטים בטור ג', במספר שלא יפחת מן האמור בטור ד'...".

ג'ודי וסרמן:

	הרשימה, שאדוני קרא, היא בעצם המקומות האסורים לעישון לפי החוק. אלה המקומות המנויים בתוספת הראשונה לחוק הגבלת העישון. כאן יש את הפרטים. תקנות אלה הן לעניין שלטים: איפה יציבו את השלטים, כמה שלטים, גודלם וכו'. אבל, מבחינת מהות מקומות, אלה המקומות הקבועים בחוק. כלומר, זה מופיע בתוספת הראשונה לחוק הגבלת העישון.

היו"ר שאול יהלום:

	כתוב: "אולם ישיבות או מקום עבודה". הכנסת היא אולם ישיבות או מקום עבודה, נכון?

עירית ליבנה:

	נכון. זה עונה לשאלתך הראשונה.

היו"ר שאול יהלום:

	אם כך, למה אין לנו פה שלט. לגבי מקום עבודה, כתוב: "(א) בכניסה" כלומר בכל כניסה כמספר הכניסות למקום העבודה. פה לא צריך: מקום עבודה. אולי זה בגלל "אולם ישיבות".

אילנה מישר:

	כן, זה תלוי איך מסווגים את המקום.

היו"ר שאול יהלום:

	"כניסה" זו הכניסה לכנסת וצריך שלט.

	לגבי "אולם ישיבות", בטור ד' בתוספת השלישית כתוב שהמספר המזערי של השלטים הוא שניים בגודל של 20X30 ס"מ. היועצת המשפטית, עלייך לדאוג שזה יהיה פה ושלפחות נשמור על החוק.

ג'ודי וסרמן:

	האם היעוץ המשפטי דואג לשלטים של הכנסת? בסדר. אם אדוני אומר, אנו נחשוב על זה.

היו"ר שאול יהלום:

	הוא דואג לשלטים במקומות שהוא נמצא בהם.

ג'ודי וסרמן:

	אני יכולה להגיד לאדוני, ואינני מנסה להצדיק את פעילות הכנסת, ויכול להיות שיש מקום לתלות יותר שלטים, שאחרי שהותקנו התקנות לפני כשנה נתלו שלטים רבים במזנון ובמקומות ציבוריים רבים. יכול להיות, שהם באמצע העבודה.

היו"ר שאול יהלום:

	נכון, אבל השאלה היא אנו מגדירים זאת כ"אולם ישיבות" או כ"חדר ישיבות". אולי זה כך בגלל שזה חדר ישיבות ולא אולם ישיבות?

עמוס האוזנר:

	אני חושב שפה היה אסור גם לפני 2001.

היו"ר שאול יהלום:

	לא מדברים על מה שאסור, אלא על השלט.

אילנה כהן:

	אם באמת לא מעשנים פה, למה צריך לשים פה שלט? אנשים שומרים.

אילנה מישר:

	התיקון הוא שבתקנה 3(ב) הוספנו מקומות בהם אפשר בכלל להתקין את השלטים. זה לא רק "על הקיר" אלא גם "על עמוד תמיכה או בתליה מן התקרה".

עמוס האוזנר:

	אתה מקל פה על בעל עסק ואומר לו: זה לא חייב להיות דווקא על הקיר, אלא יש מקומות שזה יהיה יותר בולט אם זה לא יהיה דווקא על הקיר. אתה רוצה מקום אחר - תעשה במקום אחר.
	
היו"ר שאול יהלום:

	טוב. הלאה.

	סעיף 2 מדבר על תיקון תקנה 5. בתקנה 5(א) היה כתוב: "שלט ייקבע למקומו בדרך של הצמדתו לקיר, לדופן או לשולחן, לפי העניין, באמצעות חומר או אבזר קשיח המבטיח קביעתו של השלט באופן שאינו ניתן להזזה, להסרה או לתנודה ללא הוצאת החומר או האבזר".

אילנה מישר:

	אנו מבקשים למחוק כאן את המלים "בדרך של הצמדתו לקיר, לדופן או לשולחן, לפי העניין".

שירלי אברמי:

	נשאר חומר הדבק.

היו"ר שאול יהלום:

	אם כך, יהיה כך: "שלט ייקבע למקומו באמצעות חומר או אבזר קשיח...".

אילנה כהן:

	מה זה משנה?

ג'ודי וסרמן:

	מדובר פה על ביטול ההצמדה לקיר, כי אפשר לעשות זאת בדרך אחרת למשל: מהתקרה.

אילנה מישר:

	אם זה בתליה מהתקרה, זו לא הצמדה לקיר.

חיים דדון:

	כמנכ"ל קניון ירושלים, אני אומר שהכי טוב זה הצמדה לקיר.

דובר:

	אתה יכול לעשות את זה. אנו לא נחייב אותך.

עמוס האוזנר:

	האם את ההוראות הקיימות אתם מקיימים בקניון ירושלים?

חיים דדון:

	כשיגיע תורי, אגיד מה אני מסוגל לקיים ומה - לא, ומה הרשויות לא מקיימות בתחום שלי.

היו"ר שאול יהלום:

	לגבי כל סעיף שיש לך הערה, תגיד אותה ואל תחכה לסוף.

ג'ודי וסרמן:

	רוצים פה לבטל את המלים "בדרך של הצמדתו לקיר, לדופן או לשולחן, לפי העניין".

היו"ר שאול יהלום:

	מה עניין השולחן פה?

אילנה מישר:

	בנושא ספריות היה צריך להיות שלט על השולחן. אם השלט היה בספריה על השולחן ופעם היו שלטים כאלו, אז אמרנו שזה לא סתם יהיה ככה והחשש היה שישימו את זה מתחת לשולחן אלא זה יהיה מוצמד לשולחן.
	
היו"ר שאול יהלום:

	הבנתי. האם זה- השולחן - נשאר?

אילנה מישר:

	לא. זה נמחק כאן וגם שם.

היו"ר שאול יהלום:

	אין שלטים על שולחנות. אין חיוב של שלטים על שולחנות.

אילנה מישר:

	לא.

היו"ר שאול יהלום:

	האם יש עוד משהו כמו שולחן נייד כזה?

אילנה מישר:

	לא שאני זוכרת. אין משהו דומה לזה עכשיו. אבל, עניין ההצמדה באופן קבוע זה בגלל החשש שלקראת פיקוח יהיה שלט ואחר כך יסירו את השלט.

חיים דדון:

	לדעתי, צריך להוסיף שם שיחול איסור על בעלי בתי-קפה להניח מאפרות על השולחנות.

עמוס האוזנר:

	אני מצטרף לדבר הזה. זה לא שייך לעניין הזה, אבל זה תיקון חשוב וחיוני מאד ומסר כפול.

אילנה מישר:

	אני מסכימה עם זה, אבל זה מחייב תיקון חוק.

היו"ר שאול יהלום:

	זה לא שייך לנושא עכשיו. תגישו הצעת חוק.

עמוס האוזנר:

	מה עוזרים השלטים, אם ליד השלט יש מאפרה? מה אדם מבין מזה?

היו"ר שאול יהלום:

	האם אתה מדבר על מסעדה?

עמוס האוזנר:

	בכל מקום. אם פה לדוגמה היו מאפרות על השולחנות, גם אם תשים עשרה שלטים בחדר זה לא היה עוזר.

היו"ר שאול יהלום:

	דווקא שאלתי אנשים, והם אמרו שזה בשביל שקיות הסוכר או בשביל חרצני הפירות.

עמוס האוזנר:

	לכן, יש שם שוליים שבדיוק מתאימים לגודל סיגריה.

היו"ר שאול יהלום:

	הם לא קנו. האם אתה רוצה שיהיו להם עוד הוצאות? אם ישימו לך את זה בלי החריצים האלה, האם אינך יכול לעשן בהם?!  האם זו הבעיה? היום כבר לא משתמשים בחריצים האלה.

אילנה כהן:

	רבותי, זה תהליך, וזה לא בא ביום אחד.

היו"ר שאול יהלום:

	אישרנו את סעיף 2.

אילנה מישר:

	סעיף 3 - תיקונים בתוספת השלישית. לגבי פרט 1 בתוספת - אולם קולנוע, תיאטרון, הרצאות, ישיבות וכו' - התיקון שעשינו הוא שהוספנו מקום חדש שלא היתה קודם חובת התקנת שלט: אולם המתנה (לובי). אנו מוסיפים שבתוך בית קולנוע איפה שצריך להתקין שלט יש גם חובה להתקין שלט באולם ההמתנה. זה מופיע בטור ג'.

היו"ר שאול יהלום:

	היום, את חייבת, לפי סימן א' בטור ג', "בשני צדי הקיר הנמצא אל מול פני הנוכחים באולם". מה זאת אומרת?

אילנה מישר:

	כשיושבים בצד, בדרך כלל כשיושבים בתאטרון או בבית קולנוע, אז בצד ימין ובצד שמאל של האדם שיושב יהיה שלט על איסור עישון.

היו"ר שאול יהלום:

	לא הבנתי. כתוב: "בשני צדי הקיר הנמצא מול".

דוברת:

	זה המסך.

אילנה מישר:

	אם, נניח, זה המסך, אז יש את הקיר הזה- - -

היו"ר שאול יהלום:

	אם כך, זה קיר אחר.

אילנה מישר:

	זו הוראה שקיימת מ-1984, ולא היו בעיות איתה.

היו"ר שאול יהלום:

	זה שלא היו בעיות איתה, זה לא אומר שזה נכון.

	"בשני צדי הקיר" - זה לא נכון. לפי מה שכתוב שם, זה בשני צדדיו של אותו קיר של המסך. כך היא העברית.

ג'ודי וסרמן:

	כתוב "שני צדי הקיר הנמצא אל מול פני הנוכחים", כלומר "מול פני הנוכחים" שני צדי הקיר.

היו"ר שאול יהלום:

	באמת?

שירלי אברמי:

	אלה שני קירות הצדדים הנמצאים אל מול פני הנוכחים.

ג'ודי וסרמן:

	האם אלה צדי הקיר, כלומר אותו הקיר?

אילנה מישר:

	יכול להיות שזו עברית כושלת, אבל הבינו את מה שאנו רצינו.

היו"ר שאול יהלום:

	נניח שזה כך.

	כמו כן, כתוב שצריך להיות שלט גם "מול כל יציאה מן האולם למסדרון".

אילנה מישר:

	בגרסה הקודמת של התקנות היו שם שלטים קטנים בגודל של 20X30. היום, אין בעיה בתוך האולם, אבל יש בעיה כשהוא יוצא ממנו.

היו"ר שאול יהלום:

	אבל, את הוספת לפני כן "לובי".
	
אילנה מישר:

	אבל, עכשיו שאלת לגבי מקום אחר.

ג'ודי וסרמן:

	בטור ג', אחרי סימן ג' היא מוסיפה: "(ד) באולם המתנה (לובי)".

עמוס האוזנר:

	בעצם, בכל התקנות האלה זה השינוי המהותי ביותר, ומדובר על כך שזה יהיה בלובי.

אילנה מישר:

	מגדילים את גודל השלט שהוא מול היציאה מן האולם, כדי שיראו אותו טוב, ובתוך לובי יהיו גם שלטים ומספרם יהיה לפי אורך קירות הלובי. בלובי קטן יהיו מעט שלטים, ובלובי גדול יהיו יותר שלטים. כל 20 מטר צריך להיות שלט אחד שגודלו 50X60 ס"מ.

היו"ר שאול יהלום:

	האם הבאתם דוגמה מה זה שלט בגודל 50X60 ס"מ?

אילנה כהן:

	רק מהשלטים אנשים רוצים לעשן. אני עוד מעט אצא מפה מרוב שמדברים על העישון. מרוב שלטים שאדם יראה, הוא נזכר שהוא צריך ללכת לעשן. זה עובד בדיוק באופן הפוך. אני אומרת לכם שוב, שזה עניין חינוכי.

היו"ר שאול יהלום:

	היה לי פעם מורה שאמר: "אני מרשה להעתיק בבחינות, אבל רק מפתקים, מפני שלא אתפוס אתכם". כל אחד התחיל לכתוב את העניין באיזה 7-8 פתקים פה ושם ולמדו את העסק בעל-פה. כך את אומרת.

אילנה כהן:

	נכון.

שירלי אברמי:

	זה מאד גדול.

חיים דדון:

	זה גדול מדי.

אילנה מישר:

	בלובי של קולנוע שיש הרבה שלטים זה נבלע.

היו"ר שאול יהלום:

	האם את רוצה שבחאן הירושלמי אשים שלטים כאלו? הם לא יצטרכו לשים טפטים. תראי את גודל השלט.

אילנה מישר:
	
	בלובי גדול זה לא שלט גדול.

יאיר עמיקם:

	מדובר בקיר באורך 20 מטר.

היו"ר שאול יהלום:

	הרעיון הוא לא לכער. תחשוב כאילו זה אצלך בבית.

אילנה מישר:

	אנו מאפשרים לבעל העסק לעצב את השלט. אפשר לעשות את זה יותר יפה.

היו"ר שאול יהלום:

	מה הוא יעצב פה? האם את מכירה את הבדיקה על המוהל ששם קומקום בחוץ? מה הוא צריך לכתוב פה? האם הוא יצייר עוד מיקי מאוס? יש לכתוב: "אסור לעשן". כשאת אומרת "לעצב", זו טעות. האם הוא יכול לשים תמונה של ראובן ולמטה לכתוב "אסור לעשן"? - לא.

אילנה מישר:

	לא. אנו מחייבים את הופעת הסמל.

אילנה כהן:

	כמה תפסתם וקנסתם כאלה שמעשנים?

יאיר עמיקם:

	יש בעיה קשה מאד באכיפה.  פקחים עירוניים לא אוכפים את החוק. קל להם יותר לתת דוח למכונית שחונה לא נכון.

אילנה מישר:

	בלובי של בית הקולנוע ובתיאטרון שיש בו המון שלטים ענקיים זה לא שלט גדול.

 היו"ר שאול יהלום:

	בסדר, אבל את מוציאה לנו כך את הנשמה. זה לא יפה ולא אסתטי. לא אכפת לי לקיים עוד דיון ולהביא לפה מעצבי פנים כדי שיביעו את דעתם. אם את רוצה נקיים עוד ישיבה, נזמין לכאן נציגים מ"שנקר", ממכללת ויצ"ו, שקיבלה היום אישור לתואר ראשון בעיצוב, ומהמכון הטכנולוגי בחולון. נזמין כמה מעצבי פנים רציניים, והם ידברו איתנו. נזמין את מעצב תאטרון ירושלים שיתן חוות דעת. אני אומר לךְ שאת לא צריכה את זה. מה הבעיה שלי? השלט האדום הזה מספיק לי. אנו כאן גם ועדת בריאות לנושא עיניים, ואפשר לסדר גם משקפות. אבל, אני אומר לך שהשלט הזה מספיק. כל העניין הוא, שהתודעה היא בראש ומדובר על כך שזה בא להזכיר לי אם מותר או אסור.

אילנה מישר:

	נכון.

היו"ר שאול יהלום:

	האם השלט הזה לא מספיק לי?!
	
יאיר עמיקם:

	באולם קולנוע אדוני לא יראה שלט כזה או אחרים לא יראו. אנו מדברים על אולמות יותר גדולים.

אילנה כהן:

	לא מעשנים בבתי-קולנוע כבר שנים.

היו"ר שאול יהלום:

	אינך מציע שלט אחד. אתה אומר, שבלובי של תאטרון ירושלים זה יהיה כל 20 מטר, ויש שם כמה אולמות, כלומר בכל אולם כזה יהיו 6-7 שלטים. בנוסף, זה לא בקיר אחד.

חיים דדון:

	זה בשני הצדדים.

אילנה מישר:

	במקומות כמו בתי-קולנוע יש בעיה חמורה, ואינני חושב שזו צריכה להיות כזאת בעיה. בנוסף, יש סמכות ויש אפשרות שמנהל החאן יפנה למנכ"ל משרד הבריאות ויבקש הקלה. קיבלנו בעבר פניות כאלה.
	
היו"ר שאול יהלום:

	למה? ממתי עושים כאלה תקנות? אני מציע שזה יהיה הפוך. נעשה שלטים קטנים, ויהיה רשאי מנכ"ל משרד הבריאות להחמיר.

עמוס האוזנר:

	הבעיה היא בדיוק מה שתיארת לפני זה. באולם הכניסה, בלובי, עדיין אין את התודעה שעליה דיברת. שם התודעה היא של החוק הקודם שלא היה אסור העישון.

היו"ר שאול יהלום:

	אבל, לא שמת איסור בכלל.

עמוס האוזנר:

	לא. יש איסור בחוק.

היו"ר שאול יהלום:

	לא שמת כלל שלטים. אני מסכים שתשים שלטים, אבל אנו מתווכחים לא על העקרון אלא על גודל השלט, על העיצוב. 

	מה גודל השלט האדום שיש בחדר הוועדה שלנו?

שירלי אברמי:

	השלט בחדר הוועדה הוא בגודל 23X15 ס"מ.

חיים דדון:

	20X30 ס"מ זה סביר.

היו"ר שאול יהלום:

	אם אתה עושה זאת בגודל 20X30 ס"מ, עיוורים יכולים לראות זאת.

אילנה מישר:

	בסדר. אנו נתקן את זה ל-20X30 ס"מ.

היו"ר שאול יהלום:

	אם כך, אנו תיקנו זאת ל-20X30 ס"מ.

	האם אתה אומר ש-20 מטר זה הרבה או מעט?

מאור ברודר:

	זה הרבה פחות עומס. אולי בכל אופן צריך שלט קצת יותר גדול.

אילנה כהן:

	אתה צריך שלט, כדי שאם מישהו יגיד שאין שלט, אתה תאמר: "הנה, יש שלט שאסור לעשן פה". זה לא בשביל משהו אחר.

היו"ר שאול יהלום:

	אילנה מישר, האם בשום מקום בכל המקומות האלה אסור לעשן?

אילנה מישר:

	אם יש חדר עישון לצורך זה, מותר.

עמוס האוזנר:

	השאלה היא עקרונית. את לא הבנת את השאלה שלו.

היו"ר שאול יהלום:

	כאן אם הוא לא היקצה, אסור לו בכל המקום.

אילנה כהן:

	בהיכל בראשון אין לך שום מקום לעשן ואתה צריך לצאת החוצה.

עמוס האוזנר:

	השאלה היא יותר עקרונית. איך החוק הזה בנוי? החוק הזה אומר שיש רשימת מקומות שבהם אסור לעשן, והרשימה מנויה לפי מספר הפריט בתוספת. התקנות האלה בנויות לפי המספרים שם.

היו"ר שאול יהלום:

	עכשיו, עוברים לסעיף 3(2) לגבי פרט 5 בנושא מוסדות חינוך.

אילנה מישר:

	במעברים ובמסדרונות כתבנו לגבי מספר השלטים: "מספר מספיק כדי לידע על איסור העישון". כמו שאמרתי קודם, זה היה עמום ולא נתן הנחיה לבעלי המקומות. לכן, כתבנו שיהיה "שלט אחד לכל 20 מטר אורך קיר". בנוסף, הגדלנו את גודל השלט  מ-20X30 ס"מ ל-50X60 ס"מ.

היו"ר שאול יהלום:

	אינני יודע באיזה בית-ספר אתם למדתם, אבל בבית-הספר שלי היו מעברים ארוכים מאד. האם כל 20 מטר נשים שלט? כל מבקר שיבוא מחו"ל יחשוב שזו מאורת סמים. את יוצרת אוירה. לא כתוב שלט על הכאת מורים, אז כל 20 מטר יעשו במעברים? האם זה יהיה בבית-ספר שבו כיתות מ-א עד ו'?

אילנה מישר:

	יכול להיות, שכאן אנו צריכים להבדיל בין חטיבות.

עירית ליבנה:

	גני-הילדים נקיים מעישון לפי הוראה של משרד החינוך. בגני-ילדים, חד-משמעית, לפי חוזר מנכ"ל שלנו, לא מעשנים. עוברים את סף הש"ג, ואין עישון בגני-הילדים במדינת ישראל.

שירלי אברמי:

	אבל, בבתי-ספר תיכון כמעט בכל מדינת ישראל מותר לעשן. בית-הספר של ילדיי מתיר.

היו"ר שאול יהלום:

	אנו לא מתווכחים עכשיו על החוק. במוסד חינוך אסור לעשן. לדעתי, ניתן כאן, בהחלט, לתת זאת לחוזר מנכ"ל משרד החינוך או לשיקול דעתו של מנהל בית-הספר ולומר שצריך מספר מספיק כדי לידע על איסור העישון. מצד אחד, זה צריך להיות סביר ויפה מאד. אינני מבין פה שכל 20 מטר יהיה שלט.

אילנה מישר:

	אולי כאן אנו צריכים להבדיל בין מוסדות חינוך עד תיכון למוסדות להשכלה גבוהה, אוניברסיטאות ומכללות, ששם יש בעיה. אנו מקבלים הרבה תלונות על עישון במעברים ובפרוזדורים.

היו"ר שאול יהלום:

	יש כאן צדדים לכאן ולכאן. ככל שאת עולה בגיל, עולה האומץ של אלה שלא רוצים לעשן או שפוחדים מעישון פאסיבי. הילד בגן לא יגיד לגננת "תפסיקי לעשן", אבל סטודנט 'יצפצף' על המרצה שלו ויגיד לו: "אדוני היקר, תפסיק לעשן". אל תדאגי. לכן, את מקבלת גם תלונות. הילדים בגן לא יודעים למי לכתוב תלונות.

אילנה מישר:

	אבל, כאן זה גם עניין של חשיבות השלט. אדם מעיז, ולמדנו זאת מהסקר, להעיר למישהו שאסור לעשן במקום מסויים, אם יש לו שלט שהוא יכול להצביע עליו ולהגיד "כאן אסור לעשן".

היו"ר שאול יהלום:

	אבל, אפשר לומר "מספר מספיק כדי לידע על איסור העישון" ולא שזה יהיה כל 20 מטר.

אילנה מישר:

	יכול להיות שזה צריך להיות כל 25 מטר.

היו"ר שאול יהלום:

	לא. תחשבי על בית-ספר. האם זה יהיה בכל מסדרון? זה יהיה בכניסה לבית-הספר ובעוד כמה מקומות שהמנהל יחליט.

אילנה מישר:

	אני מסכימה לגבי בתי-ספר, אבל לגבי מוסדות השכלה גבוהה זה סיפור אחר לחלוטין וצריך מפתח ברור.

היו"ר שאול יהלום:

	תתקינו תקנה, ונזמין את הרקטורים. הם לא פה, ואינני יכול לעשות תקנה על מוסדות להשכלה גבוהה בלי לזמן אותם. זה המינימום שאני צריך לעשות. אחרת, הם יהרגו אותי אחר כך.

	בואי ונחזור לזה. דווקא כאן אני כן רוצה לשנות. כתוב בתקנות, שגודל השלט הוא 70X100 ס"מ.

ג'ודי וסרמן:

	אדוני, את הפרט הזה הם לא ביקשו לתקן.

היו"ר שאול יהלום:

	אני רוצה לתקן את זה.

אילנה מישר:

	מדובר על שלט אחד בכניסה למוסד חינוך.

היו"ר שאול יהלום:

	האם ראיתְ בכניסה לגן-ילדים שלט בגודל 70X100 ס"מ? לא ראיתי זאת בשום מקום. זו גזירה שאי-אפשר לעמוד בה.

אילנה מישר:

	גן-ילדים מופיע בנפרד, והוא מופיע בפרט 13 ובו מדובר על שלט בגודל 50X60 ס"מ.

	לפני כשבוע הייתי בבית-ספר, והשומרות שם ועישנו. אמרתי לא לעשן, אז הן אמרו: "מי אומר שאסור כאן לעשן?". לא היה שום שלט.

היו"ר שאול יהלום:

	אני מבקר בבתי-ספר, ואין בית-ספר יסודי במדינה שלו שלט בכניסה בגודל 70X100 ס"מ. שלט בגודל 70X100 ס"מ זה המון.

עירית ליבנה:

	אין וגם לא יהיה. צריך משהו שיהיה מספיק, ולא לקבוע גדלים.

היו"ר שאול יהלום:

	אפילו את המנון התקוה לא שמים בגודל 70X100 ס"מ. את דגל המדינה אין בגודל 70X100 ס"מ. מה זה שלט "אסור לעשן" בגודל 70X100 ס"מ?

אילנה מישר:

	אולי נתקן זאת לשלט בגודל 50X60 ס"מ.

עירית ליבנה:

	לא.

שירלי אברמי:

	שלט גודל של 70X100 ס"מ זה כמו עד חצי השולחן.

היו"ר שאול יהלום:

	גילו באחד מנאומיו של זלמן שזר, שהיה נשיא מדינת ישראל, שהוא אומר כך: "כאן להרים את הקול כי הנימוק לא משכנע". ככל שאת עושה שלט גדול, זה גס ואל תחשבי שזה משפיע. את מתייחסת לאנשים בצורה פרימיטיבית, כאילו הם אינם יודעים לקרוא והם צריכים אותיות עצומות. מי עושה את זה? כשאת הולכת לבית-מלון זול, שמו בכניסה גדול. כשאת הולכת למלונות הכי יוקרתיים, בקושי תראי את שם המלון, כי זה חלק מהעניין. מקבלים אותך יפה. כך גם לגיב השלטים בבתים של כולנו. ככל שאנו רוצים להיות יותר סולידיים ואינטלגנטיים, השלט לא ענק וכזה שאומר "כאן גרה משפחת כך וכך". לכן, גם פה צריכה להיות קבלת פנים יפה ונעימה לבית-הספר ולא בגודל 70X100 ס"מ. גודל של 70X100 ס"מ עם תמונת סיגריה שאסור לעשן זה מחריד.

	האם זה לא מעניין את משרד החינוך?

עירית ליבנה:

	לגבי גני-ילדים ובתי ספר, ואינני מדברת על השכלה גבוהה, אני מבקשת לא לנקוב בסדרי גודל אלא לדבר על שלט במקום בולט שיהיה מותאם למבנה ולמספר הלומדים בו.

עמוס האוזנר:

	יש פה בעיה. יש מספר מוסדות חינוך ש'מצפצפים' על החוק הזה, והדברים כואבים מאד. כדי להשיג איסורי עישון במוסדות להשכלה גבוהה, היה צריך להגיע לבג"צ. היה בג"צ על אוניברסיטת חיפה והיה בג"צ על אוניברסיטה העברית בירושלים.

היו"ר שאול יהלום:

	האם השלט יעזור?!

עמוס האוזנר:

	לא.

היו"ר שאול יהלום:

	לפעמים, השלט הוא אדום. בתכנית הבוקר, נדמה לי בערוץ 1, דובר על סמים. הראו ילד בן 14 שמשתקם מעישון סמים, והוא אמר: "חלק מהעניין שאני מעשן זה מחאה. כשעישנתי, כשהייתי מכור, זו מחאה נגד המימסד וכו'". זה יכול להיות סמים, וזה יכול להיות שאחד גונב ואחד עושה משהו אחר. אם אתה עושה שלט גדול, אני פי אלף אעשן לך ואראה לך שבאבי אבותיך שאעשן לך.

עמוס האוזנר:

	אינני מדבר על גודל השלט אלא על עצם קיומם של השלטים, ולכן אינני יכול לקבל את ההצעה הזאת של משהו אמורפי. היושב-ראש, אנו מקבלים הרבה תלונות למשל על מכללת אריאל ששם כל מי שרוצה מעשן איפה ומתי שהוא רוצה. הם לא שמים שלטים כלל.

אילנה מישר:

	אני מסכימה להפרדה בין בתי-ספר.

היו"ר שאול יהלום:

	נסכם כך: אם אתם תרצו להביא לנו הצעה לגבי מוסדות להשכלה גבוהה, תביאו ואנו נזמן את האנשים ונקיים דיון על זה. אני לא מתנגד.

	אני מבקש ממךְ לשנות את גודל השלט מ-70X100 ס"מ ל-20X30 ס"מ.

אילנה מישר:

	בסדר. אתקן זאת. אני מציעה לפחות שנעשה הבדל בין המוסדות עד התיכון.

עירית ליבנה:

	בין בתי-ספר ומוסדות להשכלה.

היו"ר שאול יהלום:

	לא שלט בגודל 70X100 ס"מ.

עירית ליבנה:

	ודאי שלא.

היו"ר שאול יהלום:

	שלט בגודל 20X30 ס"מ זה יופי, וזה כפול מהשלט שנמצא פה בחדר הוועדה.

אילנה מישר:

	הסכמתי לשלט בגודל 20X30 ס"מ, ואנו נעשה זאת. אני מבקשת שנשאיר זאת עד לתיכון במספר מספיק כמו בהצעת משרד החינוך.

היו"ר שאול יהלום:

	לגבי מוסדות להשכלה גבוהה, נקיים דיון. תביני שאינני יכול לעשות זאת בלעדיהם.

אילנה מישר:

	אם כך, בשלב זה, אשאיר אותם כאן עם "מספר מספיק".

היו"ר שאול יהלום:

	בטח. אנו לא מורידים אותם, ומה שהיה שהיה. בדיון הקודם בטח הזמינו אותם. אני לא חייב להיות צדיק.

ג'ודי וסרמן:

	אם כך, במקום שלט בגודל 70X100 ס"מ יהיה שלט בגודל 20X30 ס"מ, וישאר "מספר מספיק של שלטים" ולא ייאמר "אחד לכל 20 מטר".

עמוס האוזנר:

	זה מה שכתוב עכשיו, ואין שום תיקון.

אילנה מישר:

	בסדר.

היו"ר שאול יהלום:

	נחזור לפרט 2 בתוספת, לגבי בניין בית-חולים או מרפאה. אני מדבר על שלט בגודל 70X100 ס"מ.

עמוס האוזנר:

	אם אדוני ילך לבית-החולים "הדסה", הוא יראה את השלט הזה בגודל 70X100 ס"מ.

אילנה מישר:

	בתי-חולים מקיימים את זה ופועלים בצורה נמרצת מאד בנושא עישון עכשיו. אני לא חושבת שצריך פחות מזה. יש שם שלטים מבחוץ בגודל עוד יותר גדול מ-70X100 ס"מ, ואצלם זה כמו שלטי חוצות ענקיים.

דובר:

	יש שם גם אכיפה, וזה מה שיפה.

אילנה מישר:

	נכון.

היו"ר שאול יהלום:

	זו אכיפה, ואני מסכים שיהיו שלטים, אבל לא בגודל 70X100 ס"מ.

אילנה מישר:

	זה מה שעושים.

היו"ר שאול יהלום:

	את אומרת שהם רוצים ו'מתים' על זה - בסדר.

אילנה מישר:

	כן.

ג'ודי וסרמן:

	לסעיף הקודם בפרט 1, בטור ד' נאמר שבאולם ההמתנה השלט יהיה בגודל 20X30 ס"מ במקום 50X60 ס"מ. יש בקשה נוספת שלכם בטור ה' סימן ב', שהשלט יהיה 50X60 ס"מ במקום 20X30 ס"מ ליד מקום מכירת הכרטיסים. האם ההחלטה שלך, אדוני היושב-ראש, היא שגם כאן זה יהיה בגודל 20X30 ס"מ או לא?
 
היו"ר שאול יהלום:

	לא.  זה יהיה 20X30 ס"מ.

אילנה מישר:

	הבנתי, שזה אושר כ-50X60 ס"מ.

ג'ודי וסרמן:

	אם כך, טוב ששאלתי.

אילנה מישר:

	סעיף 3(3) מדבר על תיקון פרט 11 - מסעדות - בתוספת השלישית. כאן אפילו מרצוננו קבענו שהשלטים יהיו קטנים בגודל 20X30 ס"מ במקום 50X60 ס"מ שהיו במסעדות גדולות. חשבנו שבהחלט אפשר להקטין. במקום הביטוי "מספר מספיק..." יהיה כתוב "אחד לכל עשרה מטר אורך קיר או שלושה שלטים, לפי מספר השלטים הגדול יותר".

חיים דדון:

	בסדר. זה סביר.

היו"ר שאול יהלום:

	לא הבנתי את זה. במקום "מספר מספיק כדי לידע על איסור העישון" יהיה כתוב: --

ג'ודי וסרמן:

	"שלט אחד לכל עשרה מטר אורך קיר--

אילנה מישר:

	--או שלושה שלטים, לפי מספר השלטים הגדול יותר".

היו"ר שאול יהלום:

	יש בתי-קפה קטנים מאד.

אילנה מישר:

	הם הכי בעייתיים, ולכן קבענו מינימום של שלושה שלטים.

היו"ר שאול יהלום:

	את לא צריכה שלושה שלטים. לשיטתךְ, את אומרת שבחדר שהוא עשרה מטרים יהיו שלושה שלטים. לפי זה, הוא חייב. אם זה חמישה מטרים, האם יהיו שלושה שלטים? תביני שאין לו מקום לשים את השלטים. בשביל מה את צריכה כל כך הרבה? האם מדובר בעשרה מטר קיר או בעשרה מטרים מרובעים?

ג'ודי וסרמן:

	מדובר על עשרה מטר אורך קיר.

היו"ר שאול יהלום:

	מה לדעתכם אורך הקיר בוועדה?

שירלי אברמי:

	זה בערך כמו פה.

היו"ר שאול יהלום:

	אם כך, יהיה פה שלט אחד כזה בגודל 20X30 ס"מ?

ג'ודי וסרמן:

	לא. יהיו שלושה.

היו"ר שאול יהלום:

	אני מסכים לשלט אחד.

אילנה מישר:

	בחדר הזה יהיה אחד בכניסה ושניים: אחד בכל קיר.

עמוס האוזנר:

	למה צריך את השלטים? בדרך כלל, אנשים אומרים: "שם יש שלט, וזה סימן ששם אסור לעשן. אבל, מאחורי, שם אין שלט, מותר לעשן".

היו"ר שאול יהלום:

	מה הן היום התקנות? איפה במסעדה מותר לעשן?

יאיר עמיקם:

	רק אם יש חדר סגור. הסיפור הזה של איזורים הוא 'בלוף'.

היו"ר שאול יהלום:

	האם אסור אפילו לשים מחיצה? מה זה חדר סגור? האם מדובר על חדר אטום?

יאיר עמיקם:

	אדוני היושב ראש יודע, שיש הרבה מסעדות שבחורף סוגרים בהן חלק מהן עם מבנה זכוכית. דרך אגב, זה הפתרון הטוב ביותר שמקובל גם על בעלי המסעדות. החוק אומר, שזה  צריך להיות חדר סגור עם פתחי איוורור מתאימים. לא השתמשנו במלה "אטום" או דברים מהסוג הזה. אבל, ברור שזה לא ה'בלוף' הזה של איזורים. מה זה איזורים? אתה יכול לשבת בשולחן הקיצוני באיזור ללא עישון ומילימטר לידך יישבו מעשנים בשולחן הקיצוני של האיזור המותר. דיברנו על איזו שהיא חציצה בין האולמות, ולכן אנו נדבר על חדר סגור.

עמוס האוזנר:

	מה שהשתנה ב-2001 הוא, שהשתרשה הנורמה שאם אי-אפשר להקצות איזור עישון אין עישון. נורמה זו השתרשה אחרי שזה היה במטוסים, שזה המקום שאנשים נמצאים בו הרבה שעות. אם אדם נוסע לניו-יורק, זו יכולה להיות טיסה של 12 שעות. סודר שאין יותר איזורים, מכיון שאי-אפשר היה שם להפריד. מאחר שאי-אפשר היה להפריד, אמרו שאין עישון בכל המטוס. זה כך בכל החברות בעולם. הסידור הזה עובד בצורה יוצאת מן הכלל, ואין תלונות רציניות על נושא העישון במטוסים. כלומר, דרגת העדיפות הראשונה היא לאיסור עישון.

היו"ר שאול יהלום:

	אבל, עכשיו אני מדבר איתך על גודל השלטים ומספרם. אל תשכנע אותי בעניין הזה.

	אני רוצה שהמסעדות במדינת ישראל יהיו גם מכובדות ויפות. אני רוצה שבתי-הקפה יהיו יפים. אני רוצה, שיבוא תיירים וירגישו טוב. לכן, אני אומר שהכל נכון אבל צריכים גם לדעת בחשבון שאי-אפשר שיהיה "אסור, אסור, אסור", ששלט אחד אוסר אלכוהול, השני אוסר עישון וכו'. כמה שלטים של "אסור" יהיו? אפשר שיהיו, אבל לא כל כך הרבה לשם האסתטיקה. לא צריך ליהות גודל כזה. אני מתווכח על המספר ועל הגודל, ולא על העקרון.

אילנה מישר:

	קבענו כאן שלטים קטנים.

היו"ר שאול יהלום:

	אתם מוכנים, שגודל השלטים יהיה 20X30 ס"מ גם בבית אוכל ששטחו מעל 80 מ"ר.

אילנה מישר:

	כן.

היו"ר שאול יהלום:

	את זה שינינו.

	נשארנו עם השאלה: כמה שלטים?

אילנה מישר:

	האם נגיד לפחות שני שלטים אם זה מקום קטן במקום לפחות שלושה שלטים?

חיים דדון:

	לדעתי, שלט אחד מספיק.

שירלי אברמי:

	למה שלא ייאמר: שלט כל עשרה מטרים?

אילנה מישר:

	אם כך, כל עשרה מטרים או לפחות שני שלטים.

עמוס האוזנר:

	אם יש מקום שבו יש חמישה קירות שאורך כל אחד שמונה מטרים, לפי זה לא יהיה אף שלט. אם יש מקום הבנוי בצורת משושה וכל קיר באורך שמונה מטרים, לפי ההגיון הזה לא יהיה אף שלט.

היו"ר שאול יהלום:

	אני מסכים שייאמר, שלא יפחת משלט אחד.

	בואו ונדבר על מטר מרובע ולא על אורך קיר במטרים, וזה גם יפתור לנו את בעיית המשושים. החדר, בו אנו נמצאים עכשיו, הוא בערך בגודל 50 מ"ר. האם שלט אחד מספיק פה?

עמוס האוזנר:

	שני שלטים. צריך שלט אחד בכל צד. אחרת, יאמרו: "זה איזור עישון, ושם זה איזור שבו אסור לעשן".

היו"ר שאול יהלום:

	אם אנו קובעים מינימום שלט אחד - שלט אחד תמיד חייב להיות - ונאמר שיהיה שלט על כל 40 מ"ר שלט, האם זה סביר?

אילנה מישר:

	אני לא יודעת את אורך הקיר. עושים חשבון, ואם יש שמונה מטרים ארבע פעמים זה 32 מטר.

היו"ר שאול יהלום:

	אם יש קיר באורך חמישה מטרים, כמה שלטים הוא צריך?

ג'ודי וסרמן:

	צריך להגיד כמה צריך, אבל לא לפי מטר מרובע אלא לפי אורך קיר.

היו"ר שאול יהלום:

	היא אומרת שיהיה שלט כל עשרה מטרים, ולפי השיטה הזאת בחדר הזה יצטרכו להיות ארבעה שלטים, כלומר שלט על כל קיר מתוך ארבעת הקירות. היא אומרת שיהיה שלט על כל קיר, ואם הקיר הוא באורך שמעל עשרה מטרים תעשה בו שני שלטים. זה פירוש התקנה. כלומר, בכל מסעדה יהיו ארבעה שלטים.

ג'ודי וסרמן:

	רוחב החדר הוא לא באורך עשרה מטר, ושם אין שלט. יהיו שני שלטים בשני הקירות הארוכים, כלומר שלט על כל קיר.

היו"ר שאול יהלום:

	כלומר, האם זה לא עד עשרה מטר אורך אלא רק מעל עשרה מטר אורך?

דוברת:

	שלט אחד על כל עשרה מטר.

אילנה מישר:

	אם יש 15 מטר אורך, זה שלט אחד.

עמוס האוזנר:

	אם כך, אולי תוסיפו: "עשרה מטר ומעלה".
	
היו"ר שאול יהלום:

	האם על קיר באורך חמישה מטרים לא צריך בכלל?

אילנה מישר:

	לא. אבל, יש כתבנו שצריך לפחות שלושה שלטים. נגיד, שצריך לפחות שני שלטים.

היו"ר שאול יהלום:

	אני מסכים. תנסחי זאת כך שכל קיר באורך עשרה מטרים יהיה שלט בגודל 20X30 ס"מ ולפחות שלט אחד במקום.

ג'ודי וסרמן:

	צריך להיות שלט אחד לכל עשרה מטרים אורך, כלומר בקיר באורך עשרים מטר צריך שני שלטים.

היו"ר שאול יהלום:

	בחדר הזה היינו צריכים שני שלטים.

ג'ודי וסרמן:

	נכון. שלט אחד לכל עשרה מטר אורך, כלומר אם הקיר היה באורך עשרים מטר היו צריכים שני שלטים.

היו"ר שאול יהלום:

	נכון. על כל קיר באורך עשרה מטר יהיה שלט, אבל על קיר באורך תשעה מטרים הוא לא חייב לשים שלט בכלל.

ג'ודי וסרמן:

	זה מה שמופיע. כמו כן, יהיו מינימום שני שלטים.

יאיר עמיקם:

	ובלבד שיהיה שלט אחד למסעדה.

היו"ר שאול יהלום:

	יהיה שלט אחד למסעדונת קטנטונת.

אילנה מישר:

	בסדר גמור.

	סעיף 3(4) מדבר על תיקון בתוספת השלישית בפרט 14 המדבר על בנק, דואר, מקום אחר להמתנת קהל או לשימוש  הקהל. בסימן ג', שבטור ד' בתוספת השלישית, כתוב: "מקומות נראים לעין בכל אזור להמתנה או לשימוש קהל". שוב, במקום הביטוי העמום לקבוע לפי אורך הקיר, כלומר "אחד לכל עשרים מטר אורך קיר או שלושה שלטים, לפי מספר השלטים הגדול יותר".
 
היו"ר שאול יהלום:

	אני מסכים ל"עשרים מטר", אבל לא לשלושה שלטים כי זה יכול להיות חדר המתנה של רופא קטנצ'יק בביתו. האם הוא צריך לשים שלושה שלטים? מספיק לו שלט אחד.

אילנה מישר:

	בסדר. נעשה כמו במסעדה.

היו"ר שאול יהלום:

	שלט אחד, ושלט כל עשרים מטר.

	אני מבקש ממךְ לחזור לאותה התקנה, שבה את אומרת שגודל השלט יהיה 50X60 ס"מ. האם את מסכימה שהשלט יהיה בגודל 20X30 ס"מ?

אילנה מישר:

	כן.

היו"ר שאול יהלום:

	אני מבקש שגודל השלט יהיה 20X30 ס"מ גם בפרט 13 בתוספת. את לא צריכה זאת במעון מוגן. שלט בגודל 20X30 ס"מ זה גם מספיק - בסדר?

אילנה מישר:

	בסדר.

	אם כך, גם כאן אני מבינה שזו גם הבקשה לגבי מה שאנו תיקנו.

	סעיף 3(4) מדבר על תיקון פרט 16 בתוספת השלישית - קניונים.

היו"ר שאול יהלום:

	חיים דדון מקניון מלחה, האם יש קניות? האם יש קצת עליה בשבועות האחרונים?

חיים דדון:

	הרבה בני-נוער ביום-יומיים האחרונים מציפים את הקניון.	

אילנה מישר:

	בנוסף לשלט שכבר היה על-פי תקנות קודמות בכניסה, הוספנו "מקומות נוספים נראים לעין בכל קומה". קודם נאמר: "מספר מספיק כדי לידע...", והחלטנו להחליף זאת ל"אחד לכל עשרים מטר אורך קיר" וכדי להסיר ספק הוספנו: "(לרבות חלונות ראווה של חנויות)".
	
חיים דדון:

	זה קצת יוצר בעיה. אם אני לוקח 500 מטר מתוך 300 החנויות שיש לי, הרי ש-300 מטר הם הכל חלונות ראוה. אם אני אוסר על בעלי החנויות להדביק גם את הפרסומים שלהם, אני אבוא ואדביק עכשיו על חלונות הראוה את שלטי ה"אסור לעשן"?

אילנה מישר:

	כתבנו קודם, שאפשר לשים זאת על עמוד. זה לא צריך להיות על הקיר, וזה יכול להיות על עמוד תמיכה.

חיים דדון:

	בפועל, על העמודים המרכזיים ועל הקירות הדבקנו, אבל זה בלתי-אפשרי להדביק על החלונות.

אילנה מישר:

	הם לא נראים. צריך לחפש בזכוכית מגדלת כדי למצוא אצלכם שלטים.

חיים דדון:

	בשבוע האחרון הדבקנו הרבה מאד שלטים, כדי לעורר את העניין. אי-אפשר להגיד שזה עונה לעניין במאת האחוזים.

היו"ר שאול יהלום:

	אני לא מבין את זה. כתוב :כל עשרים מטר אורך קיר". אל תגידי שחלון ראוה זה לא קיר.

עמוס האוזנר:

	אנו בכלל לא מדברים על אותו הדבר. יש סעיף מיוחד ואחר בחוק הזה שמטפל בחנויות. פה מדברים על שטח הקניון שאיננו החנויות, כלומר מדברים רק על השטח הציבורי. כל מה שנאמר כאן על חנות עם חלונות הראוה שלה זה לא רלוונטי. דיברנו על מה שקורה בכל חנות וחנות, וזה בכלל לא המקרה הזה.		

היו"ר שאול יהלום:

	לא דובר על זה. על מה כן דיברנו?

עמוס האוזנר:

	דיברנו על החלק הציבורי בקניון.

ג'ודי וסרמן:

	ספירת אורך הקיר כולל גם את החלונות.

עמוס האוזנר:

	השלטים יהיו על הקירות ולא על החנויות. זה השטח שאיננו קשור בחנויות וגם לא במסעדות.

ג'ודי וסרמן:

	השלטים יהיו על הקירות ולא על החלונות.

אילנה מישר:

	או באיזה שהוא מקום אחר.

יאיר עמיקם:

	התייחסנו לחלק של הזכוכית כאל חלק מהקיר. אין הכוונה לשים שלט על כל חלון ראוה.

חיים דדון:

	מקובל עלי לשים שלט כל 30-40 מטר, וזה מקובל עלי בשטחים ציבוריים ולא על חלונות ראוה.

יאיר עמיקם:

	מקובל.

היו"ר שאול יהלום:

	הוא אומר לך: בקומה השניה בקניון מלחה יש מסדרון, ותחשוב שלימינך יש הרבה חנויות - 6-7 חנויות. הוא אומר: "תספור מהתחלת המסדרון עשרים מטר ותשים שלט, ועוד עשרים מטר - ותשים שלט". אל תבוא ותגיד לו: "זכוכית אני לא סופר". לא שתשים על החלון, אלא תחשוב שאם המסדרון הזה הוא באורך מאה מטר אז אתה צריך לפי מה שנדבר חמישה שלטים.

חיים דדון:

	מקובל עלי.

היו"ר שאול יהלום:

	אל תגיד: "אני לא סופר", כי אז הוא יכול להגיד לך: "הכל זכוכית" ואז לא תעשה כלום. זה מה שהם אומרים.

חיים דדון:

	נכון. יש עמודים בין כל חנות לחנות.

היו"ר שאול יהלום:

	שם תשימו זאת.

	אילנה מישר, הוא מבקש: לא כל עשרים מטר, אלא כל ארבעים מטר.

חיים דדון:

	ארבעים מטר זה סביר.

היו"ר שאול יהלום:

	למה? כי יש לו חלונות, והוא אומר שאין לו מספיק ושהכל זכוכיות.

אילנה מישר:

	זה נכון, אבל ארבעים מטר זה מרחק שבו כבר לא רואים את השלט.

היו"ר שאול יהלום:

	צריכים תמיד גם לחשוב על גודל הנזק. זה מקום פתוח. תוכלי להגיד לי: "כשבחדר המתנה קטן מעשנים, זה עישון פאסיבי שהורג". אם, נניח, שם אחד לא ראה את השלט ומעשן במקום הזה, העשן מתפזר.

אילנה מישר:

	קניון הוא מקום בעייתי. זה לא שאחד מעשן, אלא יש הרבה אנשים מסתובבים במקום.

היו"ר שאול יהלום:

	אני מסכים לכל מה שאת אומרת לגבי תליית שלטים.

אילנה מישר:

	הציבור לא מודע.

היו"ר שאול יהלום:

	איך הוא לא יהיה מודע? שמים לו שלט בכניסה - כמספר הכניסות - בגודל 50X60 ס"מ. כאן אינני מבקש ממך להוריד את גודל השלט.

	את אומרת שזה יהיה כל עשרים מטר. בואו ונעשה פשרה - כל שלושים מטר .

אילנה מישר:

	כן.

היו"ר שאול יהלום:

	זה יהיה כל 30 מטר.

	חיים דדון, האם גודל של 50X60 ס"מ נראה לך?

חיים דדון:

	שלט בגודל 20X30 זה סביר.

היו"ר שאול יהלום:

	אבל, בכניסה אתה עושה שלט בגודל 50X60 ס"מ?

חיים דדון:

	לגבי כניסה, זה מקובל. יש אצלי הרבה כניסות, ובכל אחת מהן יש שלט.

עמוס האוזנר:

	אדוני היושב-ראש, הבעיה האמיתית כאן היא שבחוק אין שום אחריות לבעל המקום. אין שום סעיף שמחייב את בעל המקום.

היו"ר שאול יהלום:

	לגבי זה, תדבר עם המשרד שיביאו תיקון.

אילנה מישר:

	התיקון האחרון, בסעיף 3(6) לגבי התוספת השלישית, הוא בפרט 17 על אולם חתונות. גם פה קבענו מפתח לפי אורך קיר, ואמרנו שיהיה שלט אחד לכל חמישה-עשר מטר אורך קיר.

היו"ר שאול יהלום:

	האם את מסכימה להוריד את גודל השלט ל-20X30 ס"מ?

אילנה מישר:

	כן.

ג'ודי וסרמן:

	בשניהם? גם בכניסה?

היו"ר שאול יהלום:

	כן. קודם כל, מורידים את השלט לגודל 20X30 ס"מ. שמנו שלט בכל כניסה. 

	מה את מבקשת שיהיה באולם עצמו?

אילנה מישר:

	שלט אחד לכל 15 מטר אורך קיר. כאן לא כתבנו מינימום, כי ברור שזה יהיה יותר מאחד.

היו"ר שאול יהלום:

	בואו ונעשה זאת כמו שעשינו בקניון. כלומר, שיהיה שלט כל שלושים מטר אורך קיר--

ג'ודי וסרמן:

	--ולא פחות משלט אחד.

היו"ר שאול יהלום:

	כבר יש שלט בכניסה.

אילנה מישר:

	בתוך האולם.

היו"ר שאול יהלום:

	בתוך האולם לא יהיה פחות משלט אחד.

ג'ודי וסרמן:

	כלומר, יהיה כך: שלט אחד כל שלושים מטר אורך קיר, ולא פחות משלט אחד.

עמוס האוזנר:

	באולם שמחות זה צריך להיות צפוף מאשר כל שלושים מטר אורך קיר. בכל זאת, זה לא קניון. אולי נעשה זאת כל עשרים מטר אורך קיר.

שירלי אברמי:

	אדם יושב במקום אחד, והוא לא מסתובב ורואה שלטים.

מאור ברודר:

	אולם שמחות הוא הרבה יותר קטן ממסדרון של קניון, וההשוואה לא נכונה.

היו"ר שאול יהלום:

	רואים זאת. יש קירות בלי סוף, ובכל קיר יהיה כל שלושים מטר. אם הוא יישב בפינה, הוא יראה שני שלטים ועוד שלט בכניסה.

עמוס האוזנר:

	הוא ודאי יראה, אבל הוא יגיד לעצמו: "שם אסור, ופה מותר".

חיים דדון:

	איזה סוג שלט יש לתלות? יש כמה סוגים. יש שלט עם עיגול ויש עם כיתוב. צריך להגיד את הדברים האלה, כי אחרת כל אחד יעשה משהו אחר.

היו"ר שאול יהלום:

	זה לא משנה. מה שהיה היה.

אילנה מישר:

	יש סמל וכיתוב. זה קיים ונשאר בתקנות.

	יש את ההוראות האחרונות של התקנות שהופכות אותן מהוראת שעה לתקנה קבועה. התחילה היא בעוד שישים יום, אבל יש לשמור על-פי תקנה 5(ב) על הרצף מה-1 בינואר.

היו"ר שאול יהלום:

	צריך להוסיף כאן סעיף שמשרד הבריאות אחראי לפרסום ההנחיות בכלי התקשורת. אם את מבקשת מאנשים ואחר כך את באה לתת להם קנס, הם יגידו: "לא ידעתי".

אילנה מישר:

	זה לא יהיה בתקנות, אבל מר עמיקם אומר שהוא מוכן לעשות זאת.

יאיר עמיקם:

	אני מבטיח לעשות זאת - ברגע שהוועדה תאשר - לפרסם בעיתונות המודפסת לפחות את עובדת כניסת התקנות לתוקף.

היו"ר שאול יהלום:

	כמו כן, יש לפרסם מה הן.

יאיר עמיקם:

	כן.

היו"ר שאול יהלום:

	בסדר. אני מבקש לרשום בפרוטוקול, שזה ייעשה בצורה מספקת.

יאיר עמיקם:

	זה יהיה גם באתר האינטרנט שלנו. אני אדאג לפרסום.

היו"ר שאול יהלום:

	זה צריך להיות בעיתונות היומית.

	אישרנו בזאת את התקנות על כל התיקונים.

	אני נועל את הישיבה.

	תודה לכולם.



	הישיבה ננעלה בשעה 11:25.





